שגיא מוקי

ביוגרפיה

מוקי נולד וגדל בנתניה לאורית ורחמים. הוא החל להתאמן בג'ודו בגיל 4, וכבר בגיל זה החל לאמנו אורן סמדג'ה, שמשמש כמאמנו מאז ועד היום. בגיל 8, הוא החליט להתמקד בג'ודו אף על פי שהצטיין בכדורגל בשורות הילדים של מכבי נתניה. מוקי למד בבית ספר יסודי יונתן נתניהו בנתניה ובתיכון טשרניחובסקי בנתניה בעיר הולדתו.
הוא שירת בצה"ל, על תקן ספורטאי מצטיין, בבסיס חיל האוויר שבשדה דוב.
לומד כלכלה ומנהל עסקים במרכז הבינתחומי הרצליה. מתגורר בנתניה.

קריירה

ביוני 2012 זכה במדליה הראשונה שלו בתחרות בוגרים, כאשר זכה במדליית ארד בטורניר גביע העולם במדריד, World Cup Madrid. באותו חודש הוא זכה במדליית ארד נוספת בטורניר גביע העולם בליסבון. בהמשך השנה מוקי זכה לראשונה באליפות ישראל במשקל עד 81 ק"ג. באליפות אירופה שנערכה בבודפשט בשנת 2013 סיים במקום השביעי, וכן שמר על תוארו כאלוף ישראל. באליפות העולם שנערכה באותה שנה בריו דה ז'ניירו הודח בסיבוב השלישי. בשנת 2014, מוקי זכה במדליית זהב בגראנד סלאם באקו ובעוד ארבע מדליות בטורנירי גראנד פרי בדיסלדורף (כסף), הוואנה (זהב), אסטנה (כסף) וג'ג'ו (כסף). הישגים אלו העלו אותו למקום השני בדירוג העולמי. עם זאת, באליפויות העולם ואירופה שנערכו באותה שנה הצליח פחות - הוא הודח בסיבוב השני באליפות העולם שנערכה בצ'ליאבינסק ובשמינית הגמר באליפות אירופה שנערכה במונפלייה. באליפות ישראל שנערכה באותה שנה הודח במפתיע בסיבוב הראשון.

אלוף אירופה

באליפות אירופה בשנת 2015 שנערכה במסגרת המשחקים האירופיים בבאקו, זכה מוקי במדליית הזהב בקטגוריית המשקל עד 73 ק"ג, כאשר ניצח באיפון 4 מתוך 5 קרבותיו. בקרב הראשון הוא ניצח לאחר כשלושים שניות את דאביט ניקוגוסיאן הארמני, בשמינית הגמר הוא ניצח תוך דקה ו-40 שניות את ז'ורז' פרננדס הפורטוגלי וברבע הגמר הוא ניצח בעונשים את דקס אלמונט ההולנדי. בחצי הגמר מוקי ניצח בתוך פחות משתי דקות את דניס איארצב הרוסי. בגמר מוקי פגש את נוגזר טטאלשווילי הגיאורגי ולאחר שהוביל בעונשים, הצליח מוקי בשלושים השניות האחרונות לנצח באיפון כאשר הגיאורגי ניסה לבצע תרגיל אך מוקי ניצל זאת לטובתו עם תרגיל נגד, וזכה באליפות.
באותה השנה מוקי סיים במקום שביעי באליפות העולם שנערכה באסטנה, וזכה בארבע מדליות בתחרויות מהסבב העולמי כאשר זכה בשתי מדליות ארד בטורנירי גראנד פרי בדיסלדורף וזאגרב, ובשתי מדליות ארד בטורנירי גראנד סלאם בפריז ואבו דאבי. עוד באותה השנה הוא הוזמן לראשונה להתחרות בטורניר המאסטרס היוקרתי וסיים במקום השביעי.

אולימפיאדת ריו דה ז'ניירו 2016

בשנת 2016 השתתף מוקי לראשונה במשחקים האולימפיים כשיצג את ישראל באולימפיאדת ריו וסיים במקום החמישי, על אף שסבל מכאבי גב קשים והיה בספק לתחרות. כמדורג בטורניר, העפיל מוקי (7 בעולם) ישירות לסיבוב השני, שבו ניצח באיפון את רוק דרקסיץ' הסלובני (14 בעולם) לאחר שתי דקות ו-16 שניות עם תרגיל קושי-גורומה. בשמינית הגמר, הוא ניצח בווזארי את איגור ונדקה הגרמני (16 בעולם) כאשר ביצע תרגיל או-גושי וברבע הגמר הוא ניצח באיפון את האמריקאי ניקולאס דלפופולו (37 בעולם) שהפתיע וניצח את המדורג 10 בעולם. בחצי הגמר, מוקי הפסיד לרוסטם אורוג'וב האזרי כאשר כדקה וחצי לסיום אורג׳וב ביצע תרגיל אוסוטו-גרי וקיבל ניקוד יוקו שהספיק לו לסיים את הקרב בניצחון. מוקי נשר לקרב על מדליית הארד, בו הפסיד באיפון ללאשה שבדאטואשווילי הגיאורגי אשר ביצע תרגיל קוסוטו-גאקה דקה ו-44 שניות לסיום.
באותה השנה מוקי סיים במקום חמישי בטורניר המאסטרס וכמו כן זכה שוב במדליית ארד בגראנד סלאם פריז לאחר שניצח באיפון את ריקי נקאיה היפני בקרב על המדליה.

אחרי ריו

לאחר המשחקים האולימפיים החליט מוקי לעבור לקטגוריית משקל עד 81 ק"ג ובאוקטובר 2017 זכה במדליה הראשונה שלו בקטגוריה החדשה, מדליית זהב בגרנד פרי בטשקנט.
באליפות אירופה 2018 שנערכה בתל אביב, שגיא מוקי זכה במדליית הזהב בקטגוריית המשקל עד 81 ק"ג והפך לישראלי הראשון שזוכה באליפות אירופה בשתי קטגוריות משקל שונות. בקרב הראשון מוקי ניצח את ג'ונתן אלרדון הצרפתי כשכדקה מפתיחת הקרב השיג ניקוד ווזארי וכמה שניות לאחר מכן השיג ווזארי שני המשתווה לאיפון ועלה לשמינית הגמר. בשמינית הוא ניצח בווזארי את מתיאס קאס הבלגי ובשלב רבע הגמר גבר על לאסלו צ'וקנאי ההונגרי עם 2 ווזארי. בחצי הגמר מוקי גבר על אסלן לאפינגוב הרוסי בעונשים לאחר שהרוסי ספג את העונש השלישי והפסיד. בגמר מוקי פגש את הבלגי סמי שושי ולאחר ארבע דקות ללא ניקוד, הקרב נכנס לניקוד זהב בו מוקי השיג ווזארי לאחר שתי דקות ו-19 שניות וניצח. באליפות העולם אותה השנה, מוקי הודח בשמינית הגמר לאחר שני ניצחונות והפסד. באוגוסט 2018, מוקי התחרה בגראנד פרי בודפשט וזכה במדליית ארד לאחר שגבר באיפון על סאמי שושי הבלגי בקרב על המדליה.
ב-28 באוקטובר 2018, זכה מוקי במדליית זהב בגראנד סלאם אבו דאבי. לאחר מספר שנים שג'ודוקא ישראלים התחרו בתחרות זו ללא כל סממן ישראלי, בשנת 2018 הם הורשו להתחרות תחת דגל ישראל. בתחרות מוקי ניצח את ארבעת הקרבות הראשונים באיפון ועלה לגמר בו ניצח את מתיאס קאס הבלגי בווזארי 9 שניות לאחר שהקרב נכנס לניקוד זהב. ההמנון הישראלי הושמע לראשונה בתחרות ספורט באיחוד האמירויות הערביות ובטקס הענקת המדליות נכחו יו"ר איגוד הג'ודו העולמי מריוס ויזר ושרת התרבות והספורט מירי רגב.
ב-25 בינואר 2019 זכה מוקי במדליית זהב בגראנד פרי תל אביב. מוקי התחיל בסיבוב השני וניצח באיפון תוך 17 שניות את אליין אפרחמיאן האורוגוואי. בשמינית הגמר הוא ניצח בווזארי את סרגיי קריבצ'אץ' האוקראיני לאחר שהקרב נכנס לזמן ניקוד זהב וברבע הגמר ניצח באיפון את מוראד פטיאב האזרי. בחצי הגמר הוא ניצח באיפון את סמי שושי הבלגי 56 שניות לסיום הקרב ובגמר מוקי גבר באיפון על איבאליו איבאנוב הבולגרי תוך דקה ו-5 שניות לאחר תרגיל סודה-צוריקומי-גושי. ב-10 בפברואר מוקי זכה במדליית כסף בגראנד סלאם פריז היוקרתי. הוא הגיע עד שלב חצי הגמר וניצח באיפון את רוסלן מוסייב הקזחי תוך דקה ו-2 שניות אחרי תרגיל מורוטה-סיאו-נגי ועלה לגמר בו הפסיד באיפון לדומיניק רסל הגרמני לאחר שכבר הוביל בניקוד ווזארי. ב-16 במרץ, הוא זכה במדליית זהב בגראנד סלאם יקטרינבורג לאחר שניצח בגמר את טקאנורי נגאסה היפני כשביצע תרגיל מוצלח וקיבל ניקוד ווזארי 5 שניות לסיום הקרב. ב-11 במאי הוא זכה במדליית זהב בגראנד סלאם באקו לאחר שניצח בגמר את איבליו איבאנוב הבולגרי באיפון.

אלוף העולם

באליפות העולם בג'ודו 2019 שנערכה בטוקיו, זכה מוקי במדליית הזהב והפך לג'ודוקא הישראלי הראשון מנבחרת הגברים שזוכה בתואר העולמי. לאליפות הוא הגיע כמדורג שני בעולם ומתוך 6 ניצחונות בתחרות, 5 היו באיפון. מוקי התחיל בסיבוב השני בו ניצח את רוסלן מוסייב הקזחי 38 שניות מפתיחת הקרב לאחר תרגיל אוסוטו-אוטושי. בסיבוב השלישי הוא ניצח את אטילה אונגוורי ההונגרי לאחר תרגיל או-גושי, בשמינית הגמר הוא ניצח את ולדימיר זולוייב הקירגיזי בעזרת תרגיל טאי-אוטושי וברבע הגמר הוא ניצח את שארופידין בולטאבוייב האוזבקי תוך 22 שניות לאחר תרגיל סיאו נגי. בחצי הגמר מוקי ניצח בווזארי את מוחמד עבדלאל המצרי שסירב ללחוץ את ידו בתום הקרב. בגמר מוקי התמודד מול מתיאס קאס הבלגי וניצח באיפון עקב 2 ניקודי ווזארי; האחד בדקה וחצי לסיום בעזרת תרגיל בשם סומי-אוטושי והשני מספר שניות לאחר מכן בעזרת תרגיל סיאו-נגי.